PREDKLADACIA  SPRÁVA

Návrh plánu konsolidačnej funkcie Železníc SR, ktorý vyplynul z projektu transformácie a reštrukturalizácie  Železníc SR, vrátane oddĺženia Železníc SR zo strany štátu sa predkladá na základe uznesenia vlády SR č. 23 z 15. januára 2003, bodu B.1.
Úlohou predloženého materiálu je definovanie funkcií, ktoré majú Železnice SR plniť vstupom Slovenskej republiky do Európskej únie ako manažér infraštruktúry. Jednotlivé funkcie Železníc SR boli definované v súlade s platnými smernicami pre oblasť železničných podnikov.
Cieľom predkladaného materiálu je definovanie súčasnej ekonomickej pozície ŽSR, úloh, ktoré mu vyplývajú z platnej legislatívy ako správcu majetku štátu, finančných bremien z nich vyplývajúcich, tzv. konsolidačnej funkcie. V rámci tohoto cieľa je načrtnutý mechanizmus finančnej sanácie Železníc SR pre rok 2003. Zároveň definuje riešenie pohľadávky ŽSR voči štátu za roky 1994-2002 prevzatím do štátneho dlhu. 
V roku 2003 sú zákonom o štátnom rozpočte na rok 2003 zabezpečené zdroje pre podprogram Zmluva – verejný záujem a Investičný rozvoj. Zdroje pre podprogram Konsolidačná funkcia sú čiastkovo kryté (istiny úverov so štátnou zárukou) FNM SR. Vzhľadom na stanovenie kritérií pre štátny rozpočet na rok 2004 boli viaceré opatrenia s dopadom na štátny rozpočet roku 2004 –2007 v rámci medzirezortného pripomienkového konania vypustené. 
Navrhovaný materiál nevyvoláva environmentálne dopady, má finančné, ekonomické dopady a vplyv na zamestnanosť. 
Návrh materiálu bol prerokovaný Poradou ekonomických ministrov vlády SR 
12. 5. 2003. Porada ekonomických ministrov vlády SR vzala návrh na vedomie s pripomienkami a odporúča vláde SR dopracovaný návrh prerokovať. Návrh v rámci daných intencií Porady ekonomických ministrov vlády SR bol dopracovaný.

Návrh materiálu môže byť v plnom rozsahu sprístupnený.